Szirmai Jánoshoz
Olasz dalt német drombhoz énekelni –
Mely gondolat! Az ének lágy hangzatja
Elbájolja a fület, a dromb szaggatja.
Kínt, bájt ki tudjon együtt elviselni?

S dörgettyűd még is tűzbe hagyja kelni
E fásúlt szívet, Erato magzatja;
Mert hogy te az vagy, e szent ág mutatja,
Melyből itt látom fürtjeidet feselni.

Oh hagyd a drombot, s térj kiesb ösvényre,
Hol nem fenyőt fog Músád fődre szedni.
S halld, mit jövendől rólad mézes ajka:

„Fiamnak vágyat adtam tiszta fényre; .
S intéseimnek légyen kész engedni,
Ő lész az újabb Himfy, az újabb Dayka.”
Szonettek
Versek